**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ**

**ΕΞΩΔΙΚΗ ΓΝΩΣΤΟΠΟΙΗΣΗ**

Της Πανελλήνιας Ομοσπονδίας Εργαζομένων Δημοσίων Νοσοκομείων [ΠΟΕΔΗΝ], η οποία εδρεύει στην Αθήνα, επί της οδού Αριστοτέλους αρ.22, όπως νόμιμα εκπροσωπείται.

**ΠΡΟΣ ΤΟ**

1)Ελληνικό Δημόσιο, όπως νόμιμα εκπροσωπείται από τον Υπουργό Οικονομικών

2)Υπουργείο Διοικητικής Μεταρρύθμισης και Ηλεκτρονικής Διακυβέρνησης,

3) [Υπουργείο Υγείας](http://government.gov.gr/%ce%ba%cf%85%ce%b2%ce%ad%cf%81%ce%bd%ce%b7%cf%83%ce%b7/%cf%85%cf%80%ce%bf%cf%85%cf%81%ce%b3%ce%b5%ce%af%ce%bf-%cf%85%ce%b3%ce%b5%ce%af%ce%b1%cf%82/)

**\*\*\*\*\***

Κύριοι Υπουργοί,

Το Γενικό Συμβούλιο (Γ.Σ.) της ΠΟΕΔΗΝ, αντιδρώντας στις εισαγόμενες με τις διατάξεις του Ν.4369/2016, όπως τροποποιήθηκαν με τις διατάξεις των ν.4674/2020 και ν.4700/2020, που αφορούν την διαδικασία αξιολόγησης για τους δημοσίους υπαλλήλους και τους υπαλλήλους ιδιωτικού δικαίου αορίστου χρόνου, κατόπιν και της υπ’ αρ. ΔΑΠΔΕΠ/Φ.5/οικ.14000/15-7-2020 εγκυκλίου του Υπουργείου Εσωτερικών αποφάσισε στις 11/09/2020.

«*Να καλέσει τους εργαζόμενους και ιδιαίτερα όσους εμπλέκονται στην εφαρμογή του νόμου, λόγω της θέσεως τους στη διοικητική ιεραρχία, να απέχουν από κάθε σχετική διαδικασία».*

Σε εκτέλεση της απόφασης αυτής, η Π.Ο.Ε.Δ.Η.Ν. δηλώνει, ότι μετά το πέρας τεσσάρων εργασίμων ημερών από την κοινοποίηση της παρούσας μέχρι και τη λήξη της διαδικασίας αξιολόγησης, όποτε και εάν αυτή λάβει χώρα **κηρύσσεται αποχή διαρκείας όλων των υπαλλήλων των Δημοσίων Νοσοκομείων, μονίμους και ιδιωτικού δικαίου αορίστου χρόνου, τους οποίους συνδικαλιστικά εκπροσωπούμε από κάθε διαδικασία αξιολόγησης** σε όλα τα επίπεδα αυτής.

Σημειώνεται, ότι η ως άνω αποχή των υπαλλήλων, που εκπροσωπούμε, από συγκεκριμένα καθήκοντα, προβλέπεται από τις διατάξεις του ν.1264/1982, όπως αυτές έχουν ερμηνευτεί από το αρμόδια Δικαστήρια **(όλως ενδεικτικώς Δ.Εφ. 486/1995 κ.α.)** και συνιστά απολύτως νόμιμη μορφή συνδικαλιστικής δράσης, αναγνωριζόμενη ως μορφή απεργίας.

**ΔΙΑ ΤΑΥΤΑ**

**Σας γνωστοποιούμε**, ότι από την παρέλευση τεσσάρων εργασίμων ημερών από την κοινοποίηση της παρούσας και μέχρι το πέρας της διαδικασίας αξιολόγησης, όποτε και εάν αυτή λάβει χώρα, κηρύσσουμε **αποχή διαρκείας από κάθε διαδικασία ή ενέργεια, που συνδέεται με τη διαδικασία αξιολογήσεως**, παρέχοντας κατά τον τρόπο αυτό πλήρη κάλυψη στο σύνολο των υπαλλήλων, που εκπροσωπούμε.

Αρμόδιος Δικαστικός Επιμελητής επιδοτώ νομίμως την παρούσα προς ον αύτη απευθύνεται, προς γνώση του και δια τας νομίμους συνεπείας, αντιγράφων.

Αθήνα, 17 Σεπτεμβρίου 2020

**ΓΙΑ ΤΗΝ ΠΟΕΔΗΝ**

**Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ**

**ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ**